《南山寺夜憩柬郑同夫罗孟文 其一》
元代·刘崧

南山寺前夏已凉，北斗天半夜相将。楼台参错临高市，钟磬萧条出上方。

独宿屡移林鹊影，双飞初散水萤光。客情物态浑无那，暂息尘喧亦不忘。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。